Kristian Pihl Lorentzen (V), 2012-04-10:
Tak for det.
Venstre støttede varmt denne lovændring, der var et stort skridt i retning af bedre mobilitet og mere frihed under ansvar for de unge, samtidig med at hensynet til trafiksikkerheden blev tilgodeset.
Specielt for unge, der bor og færdes uden for de større bysamfund, i landdistrikterne, er knallerten med til at give mobilitet og frihed indtil det tidspunkt, hvor de unge kan begynde at køre i bil eller på motorcykel.
Omvendt må vi også erkende, at knallerten er et forholdsvis udsat transportmiddel, der må og skal omgærdes med ansvarlighed og omtanke for at undgå trafikulykker.
Derfor har vi i lovforslaget fra sidste år lagt stor vægt på en grundig køreuddannelse, før de unge slippes løs på knallert, ligesom hammeren falder hårdt, når der begås ulovligheder til skade for trafiksikkerheden.
Med sidste års lovændring fandt vi således den helt rette balance mellem på den ene side frihed og mobilitet for flere unge og på den anden side hensynet til trafiksikkerheden og forebyggelse af ulykker med knallert.
Desuden kom Danmark på linje med resten af Europa, hvor unge typisk må køre knallert fra 14-års alderen eller 15-års alderen.
Med det aktuelle lovforslag, L 117, vil regeringen ophæve den landvinding, som Tinget vedtog sidste år.
Regeringen ønsker, at lige præcis danske unge fortsat skal være 16 år, før de må køre på en lille knallert.
Det er til skade for deres mobilitet og til skade for landdistrikterne, hvor knallerten har stor betydning ikke mindst for de unge mennesker.
Venstre køber ikke regeringens argumentation om, at det sker af hensyn til trafiksikkerheden.
Fakta er, at i 2010 var 3 unge under 18 år impliceret i i alt 10 dødsulykker på knallert, altså 3 ud af 10 dræbte var unge.
I 2011 var der 3 unge under 18 år impliceret i 14 trafikulykker med dræbte, altså 3 ud af 14 dræbte var unge.
Det er altså en myte, at det er de unge, der præger de alvorlige knallertulykker.
Det er ældre borgere, der primært kommer til skade på knallert.
Når der sker alvorlige ulykker med knallert, skyldes det i 70 pct. af tilfældene kørsel i beruset tilstand eller andre lovbrud såsom tuning af knallerten eller kørsel uden hjelm.
Hvorfor i alverden skal disse lovbrud gå ud over den brede skare af lovlydige unge, der har brug for knallerten og den øgede mobilitet og frihed, som den giver dem?
Regeringen praktiserer i virkeligheden med det her lovforslag kollektiv afstraffelse, og det er ellers noget, der er afskaffet i hæren for mange år siden.
Venstre vil i den stik modsatte retning.
Ikke alene vil vi holde fast i den vedtagne aldersgrænse på 15 år for at køre på en lille knallert, men vi er parate til at gå et skridt videre.
Vi ønsker, at 16-årige fremover kan køre på stor knallert, også kaldet knallert 45.
Vi er nemlig overbeviste om, at en sådan trinvis overgang for de unge fra løbehjul til cyklen over til den lille knallert og til den store knallert er en logisk og sikker tilvænning frem mod de 18 år, hvor de lovligt kan køre en bil eller motorcykel med rigtig mange hestekræfter.
Nærværende lovforslag er dybest set
et udtryk for en gang trafikformynderi af værste skuffe, et trafikformynderi, der ikke vil styrke trafiksikkerheden, men som i stedet fratager de unge frihed og mobilitet.
Venstre kan derfor ikke støtte lovforslaget.